## El Consell aprova la concessió d’ajudes als ajuntaments per a pal·liar els danys produïts pels temporals d’agost i setembre de 2021

*** Es destinaran més d’1,3 milions d’euros per a reparar danys en infraestructures i béns públics, naturals, d’edificis i altres construccions
* Les ajudes aniran destinades a 17 ajuntaments afectats pels temporals d’agost i setembre de 2021 a la Comunitat Valenciana**

El Consell ha aprovat el decret de concessió d’ajudes directes als ajuntaments, dirigides a pal·liar els danys produïts pels temporals que es van produir a l’agost i setembre de 2021 (del 29 d’agost al 2 de setembre).

Per Acord de 10 de setembre de 2021, el Consell va iniciar les actuacions per a pal·liar els danys produïts per estos temporals de 2021 a la Comunitat Valenciana. A este efecte, este acord va atribuir a l’Agència Valenciana de Seguretat i Resposta a les Emergències la coordinació de totes les actuacions dels diversos departaments del Consell i amb altres administracions públiques, en relació amb les accions que s’hagueren de desenrotllar per a aconseguir la tornada a la normalitat de totes les zones que es van veure afectades pel temporal a què es referix l’acord citat.

Estes ajudes, amb un import màxim d’1.389.625,45 euros, es destinaran a actuacions de reparació dels danys produïts en infraestructures i béns públics, naturals, edificis i altres construccions, així com en mobiliari i estris, i, si és el cas, dels gastos extraordinaris que, amb caràcter urgent, s’hagueren hagut d’efectuar a conseqüència dels temporals.

Les ajudes aniran destinades a 17 ajuntaments afectats pels temporals d’agost i setembre de 2021 a la Comunitat Valenciana: Alfondeguilla, Almassora, Benicàssim, Càlig, Canet d’en Berenguer, Catadau, Chella, Espadilla, Gilet, Loriguilla, Pedralba, Puçol, Rotglà i Corberà, Sagunt, Serra, Vilamarxant i Vinaròs.

Fecha: 02/08/2024